‘মশাল’ প্রতীক নিয়ে জাতীয় সমাজতান্ত্রিক দলের (জাসদ) একাংশের (শরীফ নুরুল আম্বিয়া ও নাজমুল হক প্রধান) রিভিউ আবেদন ৩০ দিনের মধ্যে নিষ্পত্তি করতে নির্বাচন কমিশনকে নির্দেশ দিয়েছেন হাইকোর্ট। এ বিষয়ে একটি রিট আবেদনের শুনানি নিয়ে গতকাল বিচারপতি এম ইনায়েতুর রহিম এবং বিচারপতি মোহাম্মদ উল্লাহর সমন্বয়ে গঠিত হাইকোর্ট বেঞ্চ এ আদেশ দেন। আদালতে আবেদনের পক্ষে শুনানি করেন আইনজীবী ড. শাহদীন মালিক। রাষ্ট্রপক্ষে ছিলেন ডেপুটি অ্যাটর্নি জেনারেল মাসুদ হাসান চৌধুরী। গত ১২ মার্চ জাতীয় সম্মেলনে কমিটি গঠনের সময় সাধারণ সম্পাদক পদ নিয়ে বিরোধে দ্বিধাবিভক্ত হয় জাসদ। এক অংশের নেতৃত্বে রয়েছেন হাসানুল হক ইনু ও শিরীন আখতার। অপর অংশে রয়েছেন শরীফ নুরুল আম্বিয়া ও নাজমুল হক প্রধান। দুপক্ষই আলাদা কমিটির ঘোষণা দেয়। পরে দুপক্ষই দলীয় প্রতীক মশালের দাবি নিয়ে নির্বাচন কমিশনে আবেদন করে। এরপর পৃথকভাবে ইসি দুপক্ষের শুনানি করে ইনু-শিরীনের নেতৃত্বাধীন জাসদকে মশাল প্রতীক বরাদ্দ দেয়। এরপর নির্বাচন কমিশনের এ সিদ্ধান্তের বিরুদ্ধে রিভিউ আবেদন জানায় আম্বিয়া ও প্রধানের নেতৃত্বাধীন জাসদের অপর অংশটি। এতে সাড়া না পেয়ে হাইকোর্টে এই রিট করে জাসদের আম্বিয়া ও প্রধানের অংশটি।